CELEX: 32021R1336
Language: el
Date: 2021-06-02 00:00:00
Title: Κατ’ εξουσιοδότηση κανονισμός (ΕΕ) 2021/1336 της Επιτροπής της 2ας Ιουνίου 2021 για την τροποποίηση του κατ’ εξουσιοδότηση κανονισμού (ΕΕ) αριθ. 907/2014 όσον αφορά τη δημοσιονομική διαχείριση

12.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 289/6
               
            
         
            ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1336 ΤΗΣ ΕΠΙΤΡΟΠΗΣ
            της 2ας Ιουνίου 2021
            για την τροποποίηση του κατ’ εξουσιοδότηση κανονισμού (ΕΕ) αριθ. 907/2014 όσον αφορά τη δημοσιονομική διαχείριση
         
         
            Η ΕΥΡΩΠΑΪΚΗ ΕΠΙΤΡΟΠΗ,
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 (1) του Συμβουλίου, και ιδίως το άρθρο 40 και το άρθρο 46 παράγραφος 1,
            
            Εκτιμώντας τα ακόλουθα:
            
               
                           (1)
                        
                        
                           Το άρθρο 40 πρώτο εδάφιο του κανονισμού (ΕΕ) αριθ. 1306/2013 ορίζει ότι κάθε πληρωμή που πραγματοποιείται από τους οργανισμούς πληρωμών των κρατών μελών προς τους δικαιούχους πριν από την έναρξη και μετά τη λήξη της προθεσμίας πληρωμής είναι μη επιλέξιμη για ενωσιακή χρηματοδότηση, εκτός από ορισμένες περιπτώσεις.
                        
                     
            
               
                           (2)
                        
                        
                           Τα άρθρα 5 και 5α του κατ’ εξουσιοδότηση κανονισμού (ΕΕ) αριθ. 907/2014 (2) της Επιτροπής ορίζουν τους όρους υπό τους οποίους, σύμφωνα με την αρχή της αναλογικότητας, οι δαπάνες που πραγματοποιούνται μετά τη λήξη των προθεσμιών πληρωμής είναι επιλέξιμες για πληρωμή από την Ένωση.
                        
                     
            
               
                           (3)
                        
                        
                           Η παράγραφος 3α προστέθηκε στο άρθρο 5 του κατ’ εξουσιοδότηση κανονισμού (ΕΕ) αριθ. 907/2014 με τον κατ’ εξουσιοδότηση κανονισμό (ΕΕ) 2015/160 (3) της Επιτροπής με σκοπό τη διασφάλιση της ασφάλειας δικαίου και την αποσαφήνιση των όρων που εφαρμόστηκαν στις άμεσες ενισχύσεις που πραγματοποιήθηκαν το οικονομικό έτος 2015 δυνάμει του κανονισμού (ΕΚ) αριθ. 73/2009 της Επιτροπής (4). Η εν λόγω διάταξη είναι παρωχημένη και μπορεί, ως εκ τούτου, να απαλειφθεί.
                        
                     
            
               
                           (4)
                        
                        
                           Οι έλεγχοι της τήρησης της ημερομηνίας λήξης της προθεσμίας πληρωμής πρέπει να διενεργούνται τόσο για τις πληρωμές στο πλαίσιο του Ευρωπαϊκού Γεωργικού Ταμείου Εγγυήσεων (στο εξής: ΕΓΤΕ) όσο και για τις πληρωμές στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (στο εξής: ΕΓΤΑΑ). Ωστόσο, οι επαληθεύσεις της τήρησης των προθεσμιών πληρωμής για το ΕΓΤΕ διενεργούνται δύο φορές ανά οικονομικό έτος, δηλαδή για τις δαπάνες που πραγματοποιούνται μέχρι τις 31 Ιουλίου και για τις εναπομένουσες δαπάνες που πραγματοποιούνται μέχρι τις 15 Οκτωβρίου, ενώ η τήρηση της προθεσμίας πληρωμής για το ΕΓΤΑΑ ελέγχεται μία φορά ανά οικονομικό έτος και αφορά το σύνολο των πληρωμών που πραγματοποιούνται το εν λόγω οικονομικό έτος.
                        
                     
            
               
                           (5)
                        
                        
                           Για λόγους απλότητας και αποδοτικότητας και προκειμένου να μειωθεί ο διοικητικός φόρτος για τα κράτη μέλη και την Επιτροπή, θα πρέπει επίσης να θεσπιστεί ένας ενιαίος έλεγχος της τήρησης των προθεσμιών πληρωμής για το σύνολο του οικονομικού έτους όσον αφορά τις δαπάνες ΕΓΤΕ. Ο εν λόγω έλεγχος θα πρέπει να διενεργείται για τις δαπάνες που πραγματοποιούνται έως τις 15 Οκτωβρίου. Ωστόσο, σε περίπτωση διαπίστωσης μη τήρησης των προθεσμιών πληρωμής στο πλαίσιο των δηλώσεων δαπανών, θα πρέπει η Επιτροπή να έχει τη δυνατότητα να διενεργεί συμπληρωματικό έλεγχο των δαπανών που πραγματοποιούνται μέχρι τις 31 Ιουλίου.
                        
                     
            
               
                           (6)
                        
                        
                           Ο κανονισμός (ΕΕ) 2020/2220 του Ευρωπαϊκού Κοινοβουλίου και του Συμβουλίου (5) τροποποίησε τον κανονισμό (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου (6) και παρέτεινε τη διάρκεια των προγραμμάτων αγροτικής ανάπτυξης που υποστηρίζονται από το ΕΓΤΑΑ έως τις 31 Δεκεμβρίου 2022, παρέσχε δε στα κράτη μέλη τη δυνατότητα να χρηματοδοτήσουν τα οικεία προγράμματα που θα παραταθούν από τα αντίστοιχα κονδύλια του προϋπολογισμού για τα έτη 2021 και 2022. Επιπλέον, ο κανονισμός (ΕΕ) 2020/2220 κατέστησε τους πρόσθετους πόρους από το Μέσο Ανάκαμψης της Ευρωπαϊκής Ένωσης (στο εξής: EURI) διαθέσιμους στα προγράμματα που θα παραταθούν κατά τα έτη 2021 και 2022 για τη χρηματοδότηση μέτρων δυνάμει του κανονισμού (ΕΕ) αριθ. 1305/2013 με στόχο την αντιμετώπιση του αντικτύπου της κρίσης COVID-19 και των συνεπειών της για τον γεωργικό τομέα και τις αγροτικές περιοχές της Ένωσης.
                        
                     
            
               
                           (7)
                        
                        
                           Όπως ορίζεται στην αιτιολογική σκέψη 24 του κανονισμού (ΕΕ) 2020/2220, οι πρόσθετοι πόροι από το EURI υπόκεινται σε ειδικούς όρους. Οι εν λόγω πρόσθετοι πόροι θα πρέπει, συνεπώς, να προγραμματίζονται και να παρακολουθούνται χωριστά από τη στήριξη της Ένωσης για την αγροτική ανάπτυξη, με την εφαρμογή, γενικά, των κανόνων που προβλέπονται στον κανονισμό (ΕΕ) αριθ. 1305/2013. Ως εκ τούτου, οι εν λόγω πρόσθετοι πόροι θα πρέπει να εκτελούνται μέσω του κανονισμού (ΕΕ) αριθ. 1305/2013 και να θεωρούνται, στο πλαίσιο του εν λόγω κανονισμού, ως ποσά που χρηματοδοτούν μέτρα βάσει του ΕΓΤΑΑ. Κατά συνέπεια, οι αντίστοιχοι κανόνες για τα όρια και τις μειώσεις που θεσπίζονται στο άρθρο 5α του κατ’ εξουσιοδότηση κανονισμού (ΕΕ) αριθ. 907/2014 θα πρέπει να υπολογίζονται χωριστά σε σχέση με τα κονδύλια από το ΕΓΤΑΑ και σε σχέση με τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013.
                        
                     
            
               
                           (8)
                        
                        
                           Δυνάμει του κατ’ εξουσιοδότηση κανονισμού (ΕΕ) αριθ. 907/2014, η Επιτροπή οφείλει να πραγματοποιεί πληρωμές προς τα κράτη μέλη σε μηνιαία βάση ή ανά άλλα τακτά χρονικά διαστήματα βάσει των δηλώσεων δαπανών που αυτά αποστέλλουν. Σε αυτό το πλαίσιο, η Επιτροπή θα πρέπει, ωστόσο, να λαμβάνει υπόψη τα έσοδα που εισπράττουν οι οργανισμοί πληρωμών για λογαριασμό του προϋπολογισμού της Ένωσης και τα οποία δηλώνουν τα κράτη μέλη στις μηνιαίες δηλώσεις τους. Επί του παρόντος, στο πλαίσιο του ΕΓΤΕ, η Επιτροπή συμψηφίζει τα ποσά δαπανών με τα ποσά των εσόδων ειδικού προορισμού απευθείας στην απόφαση μηνιαίων πληρωμών που εκδίδει η Επιτροπή. Η εν λόγω δημοσιονομική πράξη παρεκκλίνει από τον τρόπο διαχείρισης των εσόδων ειδικού προορισμού στο πλαίσιο άλλων ταμείων της Ένωσης, βάσει του οποίου τα εν λόγω έσοδα δεν συμψηφίζονται αλλά εισπράττονται μέσω εντάλματος είσπραξης που καταρτίζεται δυνάμει του άρθρου 98 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (7). Προκειμένου να εναρμονιστούν οι λογιστικές πρακτικές της Επιτροπής και, πιο συγκεκριμένα, ο τρόπος διαχείρισης των εσόδων ειδικού προορισμού, είναι απαραίτητο η εν λόγω τεχνική πτυχή της δημοσιονομικής διαχείρισης του ΕΓΤΕ να ευθυγραμμιστεί με τη ροή που χρησιμοποιείται από άλλα ταμεία της Ένωσης. Ως εκ τούτου, οι όροι βάσει των οποίων πρέπει να συμψηφίζονται τα έσοδα ειδικού προορισμού στο πλαίσιο του ΕΓΤΕ θα πρέπει να τροποποιηθούν αναλόγως, χωρίς να διακυβεύεται η έγκαιρη εκτέλεση των πληρωμών προς τα κράτη μέλη.
                        
                     
            
               
                           (9)
                        
                        
                           Συνεπώς, ο κατ’ εξουσιοδότηση κανονισμός (ΕΕ) αριθ. 907/2014 θα πρέπει να τροποποιηθεί αναλόγως,
                        
                     
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
         
            
               
                  Άρθρο 1
               
               Ο κατ’ εξουσιοδότηση κανονισμός (ΕΕ) αριθ. 907/2014 τροποποιείται ως εξής:
               
                           1)
                        
                        
                           το άρθρο 5 τροποποιείται ως εξής:
                           
                                       α)
                                    
                                    
                                       η παράγραφος 3α απαλείφεται·
                                    
                                 
                                       β)
                                    
                                    
                                       η παράγραφος 5 αντικαθίσταται από το ακόλουθο κείμενο:
                                       
                                          «5.   Μία φορά ανά οικονομικό έτος διενεργούνται επαληθεύσεις όσον αφορά την τήρηση των προθεσμιών πληρωμής επί των δαπανών που πραγματοποιήθηκαν μέχρι τις 15 Οκτωβρίου. Σε περίπτωση διαπίστωσης μη τήρησης των προθεσμιών πληρωμής στο πλαίσιο των μηνιαίων δηλώσεων δαπανών, είναι δυνατόν να διενεργείται συμπληρωματικός έλεγχος των δαπανών που πραγματοποιήθηκαν μέχρι τις 31 Ιουλίου.
                                          Ενδεχόμενες υπερβάσεις των προθεσμιών πληρωμής συνεκτιμώνται, το αργότερο, στην απόφαση εκκαθάρισης λογαριασμών που αναφέρεται στο άρθρο 51 του κανονισμού (ΕΕ) αριθ. 1306/2013.»·
                                       
                                    
                                 
                     
                           2)
                        
                        
                           στο άρθρο 5α προστίθεται η ακόλουθη παράγραφος:
                           
                              «7.   Τα όρια και οι μειώσεις που αναφέρονται στις παραγράφους 2 και 3 υπολογίζονται χωριστά σε σχέση με τα κονδύλια από το Ευρωπαϊκό Γεωργικό Ταμείο Αγροτικής Ανάπτυξης, χωρίς τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013, και σε σχέση με τους εν λόγω πρόσθετους πόρους.»·
                           
                        
                     
                           3)
                        
                        
                           στο άρθρο 7, η παράγραφος 1 αντικαθίσταται από το ακόλουθο κείμενο:
                           
                              «1.   Στην απόφασή της σχετικά με τις μηνιαίες πληρωμές, η οποία εκδίδεται κατ’ εφαρμογή του άρθρου 18 παράγραφος 3 του κανονισμού (ΕΕ) αριθ. 1306/2013, η Επιτροπή καταβάλλει το υπόλοιπο των δαπανών που έχουν δηλωθεί από κάθε κράτος μέλος στη μηνιαία δήλωσή του, μειωμένο κατά το ποσό των εσόδων ειδικού προορισμού που το εκάστοτε κράτος μέλος έχει συμπεριλάβει στις δηλώσεις δαπανών του. Ο συμψηφισμός αυτός ισοδυναμεί με είσπραξη των αντίστοιχων εσόδων.
                              Οι πιστώσεις ανάληψης υποχρεώσεων και οι πιστώσεις πληρωμών που προκύπτουν από τα έσοδα ειδικού προορισμού ανοίγουν από τη στιγμή κατά την οποία τα έσοδα αυτά διατίθενται στα κονδύλια του προϋπολογισμού.».
                           
                        
                     
            
               
                  Άρθρο 2
               
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
               
            
         
         
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
               Βρυξέλλες, 2 Ιουνίου 2021.
               
                  
                     Για την Επιτροπή
                  
                  
                     Η Πρόεδρος
                  
                  Ursula VON DER LEYEN
               
            
         
         
            (1)  ΕΕ L 347 της 20.12.2013, σ. 549.
         
            (2)  Κατ’ εξουσιοδότηση κανονισμός (ΕΕ) αριθ. 907/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τις εγγυήσεις και τη χρήση του ευρώ (ΕΕ L 255 της 28.8.2014, σ. 18).
         
            (3)  Κατ’ εξουσιοδότηση κανονισμός (ΕΕ) 2015/160 της Επιτροπής, της 28ης Νοεμβρίου 2014, για την τροποποίηση του κατ’ εξουσιοδότηση κανονισμού (ΕΕ) αριθ. 907/2014 της Επιτροπής για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τις εγγυήσεις και τη χρήση του ευρώ (ΕΕ L 27 της 3.2.2015, σ. 7).
         
            (4)  Κανονισμός (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (ΕΕ L 30 της 31.1.2009, σ. 16).
         
            (5)  Κανονισμός (ΕΕ) 2020/2220 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, σχετικά με τη θέσπιση ορισμένων μεταβατικών διατάξεων για τη στήριξη από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και από το Ευρωπαϊκό Γεωργικό Ταμείο Εγγυήσεων (ΕΓΤΕ) τα έτη 2021 και 2022 και για την τροποποίηση των κανονισμών (ΕΕ) αριθ. 1305/2013, (ΕΕ) αριθ. 1306/2013 και (ΕΕ) αριθ. 1307/2013 όσον αφορά τους πόρους και την εφαρμογή τους τα έτη 2021 και 2022 και του κανονισμού (EE) αριθ. 1308/2013 όσον αφορά τους πόρους και την κατανομή αυτής της στήριξης τα έτη 2021 και 2022 (ΕΕ L 437 της 28.12.2020, σ. 1).
         
            (6)  Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (ΕΕ L 347 της 20.12.2013, σ. 487).
         
            (7)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).